GUNKUL มั่นใจปีนี้รายได้โตไม่ต่ำกว่า 40% ตามเป้า งานในมือ-ธุรกิจพลังงานหนุน
GUNKUL แนวโน้มสดใสตามดีมานด์ที่เพิ่มขึ้น พร้อมตอกย้ำความมั่นใจปีนี้ปั๊มรายได้โตไม่ต่ำกว่า 40% หลังตุนงานในมือไว้แล้วไม่น้อยกว่า 3,000 ล้านบาท อีกทั้งธุรกิจพลังงานหนุน
10 ส.ค. 2558

นายสมบูรณ์ เอื้ออัชฌาสัย กรรมการผู้จัดการ บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า สำหรับแนวโน้มธุรกิจของบริษัทในช่วงที่เหลือของปีนี้เชื่อว่ายังคงขยายตัวได้อย่างต่อเนื่อง ตามความต้องการในอุตสาหกรรมระบบไฟฟ้าทั้งในประเทศและต่างประเทศ
อีกทั้งบริษัทยังคงเดินหน้าขยายธุรกิจพลังงานทดแทนอย่างต่อเนื่อง ดังนั้นจึงมั่นใจว่าจะสามารถสร้างความเติบโตด้านรายได้ปีนี้ไม่น้อยกว่าร้อยละ 40 เมื่อเทียบกับปีก่อน โดยบริษัทมีงานในมือ(Backlog) ณ ปัจจุบันไม่น้อยกว่า 3,000 ล้านบาท ซึ่งต้องส่งมอบสินค้าและบริการให้เสร็จสิ้นภายในปีนี้
“พลังงานทดแทนยังคงเป็นพระเอกที่ทำให้ GUNKUL เติบโตได้อย่างแข็งแกร่ง เนื่องจากรายได้จะไม่ผันผวนเหมือนงานรับเหมาก่อสร้าง อีกทั้งยังมีมาร์จิ้นที่ดีกว่า ซึ่งเมื่อผนึกเข้ากับธุรกิจอื่นๆ ที่บริษัทดำเนินการอยู่แล้ว ทำให้มั่นใจได้ว่ารายได้ในปีนี้จะเติบโตได้ตามเป้าหมายที่ตั้งไว้ อย่างแน่นอน” นายสมบูรณ์ กล่าว